11-jarige vang graadWilliam vang graad. Foto: St. Petersburg College/Facebook Hy is nog nie stemgeregtig nie en ook nie oud genoeg om te bestuur nie, maar die 11-jarige William Maillis het reeds ŉ graad. Bay News 9 berig William het Saterdag ŉ Associate in Arts-graad aan die St. Petersburg College in Florida, Amerika, verwerf. Die tweejaargraad sluit kursusse in Engels, beeldende kunste, tale, geskiedenis, filosofie, sielkunde of sosiologie in. Volgens die berig het William op die ouderdom van nege sy skoolloopbaan voltooi. Volgens sy ouers het hy al op tweejarige ouderdom basiese wiskunde gedoen en teen vierjarige ouderdom algebra die stryd aangesê. William vang graad. Foto: St. Petersburg College/Facebook “Ek is gefassineer deur William en die werk wat hy al gedoen het. Hy is briljant,” het dr. Tonjua Williams, president van die St. Petersburg College, gesê. Volgens William kry alle mense sekere “geskenke” van God af. “Ek het die geskenk van kennis, wetenskap en geskiedenis ontvang.” William is nie een vir stilsit nie en begin reeds volgende maand met klasse aan die Universiteit van Suid-Florida. “Ek wil ŉ astrofisikus word en deur wetenskap aan die wêreld bewys dat God bestaan.” William wil graag teen 18-jarige ouderdom ŉ doktorsgraad behaal.